天平宫
伯德正臣 (Yuan)
大哉元气胡为乎，壮此峥嵘之六峰。千奇万巧，一一穷神工。碧霄夺秀争先拿，髣髴有意争雌雄。烟霞连云最相得，未肯容易变灭随东风。独有昭阳棱层似玉柱，气象只欲摩苍穹。大峰小峰屹立千万仞，芙蓉捧出蓬莱宫。缥缈仙人不知宴何处，泉声犹似玉佩摇丁东。壮哉二龙洞，疑与海藏通。栖鹄危巢仰不可攀，但见绝壁倒挂之枯松。日出破烟景，云断林霏开。目穷千里，心飞九垓。览天地之广大，见造化之胚胎。暂神游于物始，且放旷其形骸。忽赤羽以中昃，掩半空于阴霾。其壮观也若此，诚不负杖屦之来。